Dodelike langnaweek op SA paaieEen van die wrakke. (Foto: ER24) Fikile Mbalula, die pas aangestelde minister van vervoer, sê hy is bedroef deur die talle dodelike ongelukke op paaie die afgelope langnaweek. In Limpopo het ses mense verkool nadat twee voertuie Sondag naby Dingamazi reg van voor met mekaar gebots en in vlamme uitgebars het. In dieselfde provinsie is twee mense eergister dood en nagenoeg 80 ander beseer in ŉ botsing tussen ŉ bus, ŉ bakkie en ŉ sportnutsvoertuig op die R71 tussen Letsitele en Gravelotte. Kol. Moatshe Ngoepe, woordvoerder van die polisie, het die oorledenes vroeër as MF Burger (36) en Jan Hendrick Louis (66) geïdentifiseer. Albei was van Phalaborwa. Vrydag het ŉ ongeluk die lewe van ses mense in Mpumalanga geëis. Drie kinders tussen twee en 13 jaar oud is in die ongeluk naby Verena op die R544 dood. Maroela Media het ook vroeër berig vyf mense is beseer, van wie een in ’n kritieke toestand is, toe twee motors Saterdagaand op die N1-suidwaarts naby die Kroonvaal-plaza naby Kroonstad in die Vrystaat gebots het. “Wat veronderstel was om ŉ vreugdevolle langnaweek te wees, is bederf deur hartverskeurende ongelukke waarin te veel lewens verloor is. Sonder om aannames te maak – omdat die oorsake van die ongelukke nog ondersoek word – waarsku die departement van vervoer teen hoë spoed, motoriste wat drink en bestuur, die gevaarlike verbysteek van ander voertuie en bestuurders wat moeg is of wie se aandag afgelei word. “ŉ Mens dink dit sal nooit met jou gebeur nie tot dit wél gebeur. Neem dit rustig, rus gereeld en gehoorsaam die padreëls. Kom eerder later by jou bestemming aan as glad nie,” sê Ayanda Allie Paine, Mbalula se woordvoerder. Die departement sê verkeersowerhede sal steeds in groot getalle op paaie landswyd ontplooi word om te verseker die padreëls word nagekom.